SK Úradný vestník Európskej únie L 54/28

ROZHODNUTIE DOZORNÉHO ÚRADU EZVO

č. 378/06/COL

zo 6. decembra 2006

o mapách podporovaných oblastí a úrovniach pomoci (Island)

DOZORNÝ ÚRAD EZVO (1),

so zreteľom na Dohodu o Európskom hospodárskom priestore (2), najmä na jej články 61 až 63 a protokol 26,

so zreteľom na Dohodu medzi štátmi EZVO o zriadení dozorného úradu a súdneho dvora (3), najmä na jej článok 24,

so zreteľom na článok 1 ods. 3 časti I a na článok 4 ods. 3 časti II protokolu 3 k dohode o dozore a súde,

so zreteľom na usmernenia dozorného úradu (4) o uplatňovaní a interpretácii článkov 61 a 62 Dohody o EHP, a najmä na ich kapitolu 25.B o „národnej regionálnej pomoci na roky 2007 – 2013“,

keďže:

I. SKUTOČNOSTI

1. Postup

Listom z 10. júla 2006 zo Stáleho zastúpenia Islandskej republiky pri Európskej únii, ktorým bol postúpený list ministerstva financií zo 7. júla 2006 [obidva listy dozorný úrad prijal a zaevidoval 11. júla 2006 (vec č. 380966)], islandské orgány notifikovali v súlade s článkom 1 ods. 3 časti I protokolu 3 k dohode o dozore a súde novú mapu podporovaných oblastí a úrovne pomoci na Islande, ktoré sa majú uplatňovať od 1. januára 2007 do 31. decembra 2013. Táto notifikácia sa zakladala na novej klasifikácii NUTS pre Island ako dva regióny NUTS III a bolo predložená s výhradou, že EUROSTAT schváli návrh islandskej vlády na prijatie tejto novej klasifikácie.

Listom z 13. júla 2006 (vec č. 381227) dozorný úrad informoval islandské orgány, že bez potvrdenia, že EUROSTAT oficiálne schválil návrh, aby bol Island klasifikovaný ako dva regióny NUTS III, dozorný orgán nemohol zaujať svoje stanovisko k navrhovanej mape.

Listom z 20. októbra 2006 zo Stáleho zastúpenia Islandskej republiky pri Európskej únii, ktorým sa poslal ďalej list z ministerstva financií z 20. októbra 2006 [oba listy dozorný úrad prijal a zaevidoval 25. októbra 2006 (vec č. 395420)], islandské orgány notifikovali dozornému úradu zmenu a doplnenie notifikácie o mape regionálnej pomoci Islandu na roky 2007 – 2013.

Listom z 25. októbra 2006 (vec č. 396970) požiadal dozorný úrad islandské orgány, aby poskytli niektoré dodatočné informácie.

Listom zo 16. novembra 2006 (vec č. 398727) z ministerstva financií boli dozornému úradu poskytnuté doplňujúce informácie.

2. Základné informácie

Listom zo 6. apríla 2006, ktorý dozorný úrad zaslal Stálemu zastúpeniu Islandskej republiky pri Európskej únii (vec č. 369212), boli islandské orgány informované, že Dozorný orgán prijal nové usmernenia pre národnú regionálnu pomoc na roky 2007 – 2013 vo forme novej kapitoly 25.B usmernení o štátnej pomoci.

Dozorný úrad ďalej navrhol podľa článku 1 ods. 1 časti I protokolu 3 k dohode o dozore a súde, aby islandské orgány prijali primerané opatrenia uvedené v kapitole 25.B.8 usmernení o štátnej pomoci (5).

Listom z 11. apríla 2006 zo Stáleho zastúpenia Islandskej republiky pri Európskej únii, ktoré dozorný úrad prijal a zaevidoval 12. apríla 2006 (vec č. 369986), islandské orgány prijali navrhnuté primerané opatrenia.

V novej kapitole 25.B usmernení o štátnej pomoci sa stanovuje, že národná investičná pomoc sa môže poskytnúť na podporu hospodárskeho rozvoja určitých znevýhodnených regiónov. Na to, aby štáty EZVO mohli poskytnúť takúto pomoc, musia notifikovať mapu podporovaných oblastí dozornému úradu a ten ju musí schváliť.

V novej kapitole 25.B usmernení o štátnej pomoci sa stanovuje, že regióny s nízkou hustotou obyvateľstva, na začiatku vymedzené ako regióny NUTS úrovne III (6) s hustotou nižšou ako 12,5 obyvateľa na štvorcový kilometer, budú spĺňať predpoklady pre zaradenie do mapy. Island sa však podľa súčasného systému klasifikácie NUTS definuje ako región NUTS III (ako aj región NUTS I a NUTS II). Hustota obyvateľstva Islandu je nižšia ako 12,5 obyvateľa na štvorcový kilometer (7). Z hľadiska osobitného profilu obyvateľstva na Islande sa dozorný úrad rozhodol v prípade Islandu určiť podiel obyvateľstva na základe regiónov NUTS IV s nízkou hustotou obyvateľstva. Na Islande žije 31,6 % obyvateľstva v regiónoch s hustotou obyvateľstva nižšou ako 12,5 obyvateľa na štvorcový kilometer. Podiel obyvateľstva na vnútroštátnej úrovni je preto v prípade Islandu 31,6 %.

Z hľadiska chystanej reformy klasifikácie NUTS za Island však dozorný úrad v novej kapitole 25.B usmernení o štátnej pomoci (8) výslovne stanovil, že mapa podporovaných oblastí sa nemôže stanoviť podľa regiónov NUTS III, ak sa na Islande zavedie viac ako jeden región NUTS III.

Listom z 25. októbra 2006 od islandských orgánov bol dozorný úrad informovaný, že EUROSTAT schválil od 1. januára 2008 novú klasifikáciu NUTS pre Island, založenú na dvoch regiónoch NUTS III.

3. Opis navrhovaných máp

Islandské orgány notifikovali dve mapy podporovaných oblastí založené na dvoch za sebou idúcich klasifikáciách NUTS: jednu založenú na súčasnej klasifikácii NUTS na obdobie od 1. januára 2007 to 31. decembra 2007, a jednu založenú na novej klasifikácii NUTS na obdobie od 1. januára 2008 do 31. decembra 2013.

3.1. Navrhovaná mapa na obdobie od 1. januára 2007 do 31. decembra 2007

3.1.1. Metodika a podiel obyvateľstva

Na Islande má šesť regiónov NUTS IV menej ako 12,5 obyvateľa na štvorcový kilometer: Austurland, Norðurland eystra, Norðurland vestra, Suðurland, Vestfirðir a Vesturland. Všetky tieto regióny NUTS IV sa navrhujú ako oprávnené na národnú regionálnu pomoc.

Celkový počet obyvateľov v zahrnutých oblastiach je 96 010 a priemerná hustota obyvateľstva je 0,95 obyvateľa na štvorcový kilometer (9). Obyvatelia žijúci v týchto oblastiach predstavujú 31,4 % z celkového počtu obyvateľstva Islandu.

Navrhovanú mapu podporovaných oblastí na obdobie od 1. januára 2007 do 31. decembra 2007 tvorí šesť regiónov NUTS IV uvedených vyššie, ako je zobrazené na mape pripojenej v prílohe 1 tohto rozhodnutia.

Prehľad miest a obcí zahrnutých do mapy regionálnej pomoci na obdobie od 1. januára 2007 do 31. decembra 2007 sa uvádza v prílohe 2 tohto rozhodnutia.

3.1.2. Stropy pomoci

Islandské orgány navrhujú, aby všetky oblasti zahrnuté do mapy mali nárok na využívanie maximálnych intenzít pomoci uvedených v usmerneniach o regionálnej pomoci dozorného úradu.

V tabuľke 1 sa uvádzajú notifikované intenzity pomoci.

Tabuľka 1

Geografická oblasť Všeobecný strop pomoci (GGE) (10) Dodatok pre stredné podniky (11) (GGE) Dodatok pre malé podniky (11) (GGE) Všetky oprávnené oblasti 15 % 10 % 20 %

3.2. Navrhovaná mapa na obdobie od 1. januára 2008 do 31. decembra 2013

3.2.1. Metodika a podiel obyvateľstva

Listom z 9. júna 2006 islandské orgány oficiálne požiadali, aby Eurostat prijal novú klasifikáciu NUTS pre Island ako dva regióny NUTS III. Tieto dva regióny NUTS III sú región hlavného mesta (ďalej len „Höfuðborgarsvæði“) na jednej strane a Island okrem regiónu hlavného mesta (ďakej len „Landsbyggð“) na strane druhej. Región NUTS III „Island okrem regiónu hlavného mesta“ tvorí severozápadný volebný obvod, severovýchodný volebný obvod a južný volebný obvod.

Listom z 27. septembra 2006 generálny riaditeľ Eurostatu informoval islandské orgány, že nové rozdelenie Islandu na dva regióny NUTS III nadobudne účinnosť 1. januára 2008.

Zahrnuté oblasti majú celkovo 113 485 obyvateľov a priemernú hustotu 1,2 obyvateľa na štvorcový kilometer (12). Obyvatelia žijúci v týchto oblastiach predstavujú 37,5 % z celkového počtu obyvateľstva Islandu.

Navrhovanú mapu podporovaných oblastí na roky 2008 – 2013 tvoria tri vidiecke volebné obvody, ako je zobrazené na mape pripojenej v prílohe 3 tohto rozhodnutia.

Prehľad obcí zahrnutých do mapy regionálnej pomoci na obdobie od 1. januára 2008 do 31. decembra 2013 sa uvádza v prílohe 4 tohto rozhodnutia.

3.2.2. Stropy pomoci

Islandské orgány navrhujú, aby všetky oblasti zahrnuté do mapy mali nárok na využívanie maximálnych intenzít pomoci.

V tabuľke 2 sa uvádzajú notifikované intenzity pomoci.

Tabuľka 2

Geografická oblasť Všeobecný strop pomoci (GGE) (13) Dodatok pre stredné podniky (14) (GGE) Dodatok pre malé podniky (14) (GGE) Všetky oprávnené oblasti 15 % 10 % 20 %

II. POSÚDENIE

1. Formality notifikácie

V kapitole 25.B.7 usmernení o štátnej pomoci (15) sa ustanovuje, že „regióny štátu EZVO oprávnené na regionálnu investičnú pomoc v súlade s výnimkami a stropmi intenzity pomoci pre začiatočnú investíciu schválenú pre každý región spolu tvoria mapu regionálnej pomoci štátu EZVO“.

Samotné vytvorenie mapy neznamená žiadnu priamu pomoc v zmysle článku 61 ods. 1 Dohody o EHP. Schválenie mapy však vytvára, spolu s usmerneniami o regionálnej pomoci, rámec pre poskytovanie pomoci na základe schém regionálnej pomoci.

Islandská vláda pri prijatí primeraných opatrení schválila, že v súlade s článkom 1 ods. 3 v časti I protokolu 3 k dohode o dozore a súde notifikuje jednu mapu regionálnej pomoci (16). Notifikácia zo 7. júla 2006 (vec č. 380966) zmenená a doplnená listom z 25. októbra 2006 (vec č. 395420) a skompletizovaná listom zo 16. novembra 2006 predstavuje úplnú notifikáciu. Islandské orgány týmto splnili svoje povinnosti vyplývajúce z prijatia primeraných opatrení a z článku 1 ods. 3 v časti I protokolu 3 k dohode o dozore a súde. Dozorný úrad bude preto v súlade s kapitolou 25.B.7 ods. 86 posudzovať notifikáciu v súlade s postupom uvedeným v článku 1 ods. 3 v časti I protokolu 3 k dohode o dozore a súde.

Preskúmanie notifikácie dozorným úradom sa zakladá na kritériách stanovených v kapitole 25.B.3-4 usmernení o štátnej pomoci.

2. Uplatňovanie príslušných pravidiel štátnej pomoci

2.1. Mapa regionálnej pomoci na obdobie od 1. januára 2007 do 31. decembra 2007

2.1.1. Metodika a podiel obyvateľstva

Islandské orgány navrhli v súlade s kapitolou 25.B.3.3.2 usmernení o štátnej pomoci metódu založenú na geografických regiónoch NUTS IV s hustotou obyvateľstva menšou ako 12,5 obyvateľa na štvorcový kilometer.

Dozorný úrad konštatuje, že navrhovaná podporovaná oblasť má spolu 96 010 obyvateľov a hustotu 0,95 obyvateľa na štvorcový kilometer. Navrhovaná mapa podporovaných oblastí sa vzťahuje na 31,4 % celkového počtu obyvateľstva na Islande. Podiel obyvateľstva 31,4 % navrhovaný islandskými orgánmi ako oprávnený neprekračuje národný strop počtu obyvateľstva 31,6 % stanovený v kapitole 25.B.3.3.1 (17).

Dozorný úrad dospel k záveru, že táto časť návrhu spĺňa príslušné kritériá kapitoly 25B usmernení o štátnej pomoci.

2.1.2. Stropy pomoci

Islandské orgány navrhli všeobecné stropy pomoci pre všetky oblasti zahrnuté v mape regionálnej pomoci na úrovni 15 % GGE pre veľké podniky s dodatkom 10 % pre stredné podniky a 20 % pre malé podniky.

Takýto prístup je v súlade s ustanoveniami kapitoly 25.B.4.1.2 usmernení o štátnej pomoci (18), v ktorých sa ustanovuje: „Regióny s nízkou hustotou obyvateľstva (zodpovedajúce regiónom na úrovni NUTS III alebo menším) a regióny NUTS III alebo ich časti, ktoré majú spoločnú pozemnú hranicu s krajinou, ktorá nie je členským štátom Európskeho hospodárskeho priestoru alebo EZVO, sú vždy oprávnené na intenzitu pomoci vo výške 15 % GGE.“ (pridaný dôraz)

V usmerneniach o štátnej pomoci sa ďalej ustanovuje (19), že „v prípade pomoci poskytnutej malým a stredným podnikom sa môžu stropy uvedené v oddiele 25.B.4.1.2 zvýšiť o 20 % GGE pre pomoc poskytovanú malým podnikom a o 10 % GGE pre pomoc poskytovanú stredným podnikom.“

Dozorný úrad preto dospel k záveru, že maximálne intenzity pomoci pre regionálnu investičnú pomoc, navrhované islandskými orgánmi, sú v súlade s usmerneniami o štátnej pomoci.

2.2. Mapa regionálnej pomoci na obdobie od 1. januára 2008 do 31. decembra 2013

2.2.1. Metodika a podiel obyvateľstva

Islandské orgány navrhli v súlade s kapitolou 25.B.3.3.2 usmernení o štátnej pomoci metódu založenú na geografických regiónoch NUTS III s hustotou obyvateľstva menšou ako 12,5 obyvateľa na štvorcový kilometer.

Dozorný úrad konštatuje, že navrhovaná podporovaná oblasť má spolu 113 485 obyvateľov a hustotu 1,2 obyvateľa na štvorcový kilometer. Navrhovaná mapa podporovaných oblastí sa vzťahuje na 37,5 % celkového počtu obyvateľstva na Islande. Podiel obyvateľstva 37,5 % navrhovaný islandskými orgánmi ako oprávnený prekračuje národný strop počtu obyvateľstva uvedený v kapitole 25.B.3.3.1 (20). Dozorný úrad však poskytol Islandu možnosť opätovne posúdiť podiel obyvateľstva v prípade, ak sa klasifikácia zmení a doplní zavedením viac ako jedného regiónu NUTS III (21). Vyšší podiel obyvateľstva je preto prijateľný.

Dozorný úrad dospel k záveru, že táto časť návrhu spĺňa príslušné kritériá kapitoly 25B usmernení o štátnej pomoci.

2.2.2. Stropy pomoci

Islandské orgány navrhli všeobecné stropy pomoci pre všetky oblasti zahrnuté v mape regionálnej pomoci na úrovni 15 % GGE pre veľké podniky s dodatkom 10 % pre stredné podniky a 20 % pre malé podniky.

Takýto prístup je v súlade s ustanoveniami kapitoly 25.B.4.1.2 usmernení o štátnej pomoci (22), v ktorých sa stanoví: „Regióny s nízkou hustotou obyvateľstva (zodpovedajúce regiónom na úrovni NUTS III alebo menším) a regióny NUTS III alebo ich časti, ktoré majú spoločnú pozemnú hranicu s krajinou, ktorá nie je členským štátom Európskeho hospodárskeho priestoru alebo EZVO, sú vždy oprávnené na intenzitu pomoci vo výške 15 % GGE“. (pridaný dôraz)

V usmerneniach o štátnej pomoci (23) sa ďalej ustanovuje, že „v prípade pomoci poskytnutej malým a stredným podnikom sa môžu stropy uvedené v oddiele 25.B.4.1.2 zvýšiť o 20 % GGE pre pomoc poskytovanú malým podnikom a o 10 % GGE pre pomoc poskytovanú stredným podnikom.“

Dozorný úrad preto dospel k záveru, že maximálne intenzity pomoci pre regionálnu investičnú pomoc, navrhované islandskými orgánmi, sú v súlade s usmerneniami o štátnej pomoci.

3. Rozsah pôsobnosti rozhodnutia a kumulácia pomoci

Mapy podporovaných oblastí sa v zásade uplatňujú od 1. januára 2007 do 31. decembra 2013. V súlade s ustanoveniami kapitoly 25.B.7 usmernení o štátnej pomoci (24) však môžu podliehať preskúmaniu v polovici obdobia v roku 2010.

Toto rozhodnutie neobmedzuje právomoci dozorného úradu preskúmať mapy v súlade s článkom 1 ods. 1 v časti I protokolu 3 k dohode o dozore a súde, ak je to potrebné, pred koncom uvedeného obdobia.

Islandským orgánom sa pripomína, že pri uplatňovaní schém regionálnej pomoci pre lodiarstvo sa podľa kapitoly 24.B.3.3.6 usmernení o štátnej pomoci (25) v súvislosti s kapitolou 45.B usmernení o štátnej pomoci nesmie pre regióny podľa článku 61 ods. 3 písm. c) prekročiť strop pomoci 12,5 %.

Navrhované stropy pomoci sú kumulatívne, t. j. vzťahujú sa na horný limit pre regionálnu investičnú pomoc zo všetkých verejných zdrojov poskytnutých na konkrétny investičný projekt.

Regionálna investičná pomoc sa ďalej nesmie kumulovať s podporou de minimis v súvislosti s tými istými oprávnenými výdavkami s cieľom obísť maximálne intenzity pomoci stanovené v usmerneniach o štátnej pomoci.

Akákoľvek schéma regionálnej pomoci, ktorá nemá blokovú výnimku a ktorá nadobúda účinnosť po 31. decembri 2006 (26), sa notifikuje dozornému úradu v súlade s článkom 1 ods. 3 časti I protokolu 3 k dohode o dozore a súde.

Islandským orgánom sa ďalej pripomína, že v súlade s kapitolou 25.B.8 usmernení o štátnej pomoci sa akákoľvek existujúca schéma regionálnej pomoci vrátane investičnej pomoci, ktorá sa má poskytnúť po 31. decembri 2006 – ak sa na ne nevzťahuje bloková výnimka – zmení a doplní podľa potreby a notifikuje sa dozornému úradu v súlade s článkom 1 ods. 3 časti I protokolu 3 k dohode o dozore a súde.

4. Záver

Notifikované mapy podporovaných oblastí odrážajú požiadavky uvedené v kapitole 25.B usmernení o štátnej pomoci a dozorný úrad môže schváliť mapy regiónov oprávnených na pomoc podľa článku 61 ods. 3 písm. c) Dohody o EHP.

PRIJAL TOTO ROZHODNUTIE:

Článok 1

Dozorný úrad EZVO sa rozhodol schváliť navrhované mapy podporovaných oblastí a maximálne intenzity pomoci na Islande, ktoré boli notifikované dozornému úradu listom z 10. júla 2006 (vec č. 380966), zmenené a doplnené listom z 25. októbra 2006 (vec č. 395420) a skompletizované listom zo 16. novembra 2006. Prílohy 1 a 3 tohto rozhodnutia, v ktorých sú uvedené mapy regionálnej pomoci pre Island na obdobie od 1. januára 2007 do 31. decembra 2007 (príloha 1), respektíve za obdobie od 1. januára 2008 do 31. decembra 2013 (príloha 3), tvoria neoddeliteľnú súčasť kapitoly 25.B usmernení o štátnej pomoci. V prílohách 2 a 4 tohto rozhodnutia sú uvedené mestá a obce oprávnené na regionálnu pomoc na obdobie od 1. januára 2007 do 31. decembra 2007 (príloha 2) a na obdobie od 1. januára 2008 do 31. decembra 2013 (príloha 4).

Článok 2

Bez toho, aby bol dotknutý článok 1 ods. 1 v časti I protokolu 3 k dohode o dozore a súde, mapy oblastí oprávnených na regionálnu investičnú pomoc by mali byť uplatniteľné od 1. januára 2007 do 31. decembra 2013.

Článok 3

Toto rozhodnutie je určené Islandskej republike.

Článok 4

Iba anglické znenie je autentické.

V Bruseli 6. decembra 2006 Za Dozorný orgán EZVO Bjørn T. GRYDELAND predseda Kristján Andri STEFÁNSSON člen kolégia

(1) Ďalej len „dozorný úrad“.

(2) Ďalej len „Dohoda o EHP“.

(3) Ďalej len „dohoda o dozore a súde“.

(4) Usmernenia o uplatňovaní a interpretácii článkov 61 a 62 Dohody o EHP a článku 1 protokolu 3 k dohode o dozore a súde, ktoré schválil a vydal dozorný úrad EZVO 19. januára 1994, uverejnené v Ú. v. ES L 231, dodatky EHP z 3.9.1994, č. 32. Tieto usmernenia boli naposledy zmenené a doplnené 25. októbra 2006. Ďalej len „usmernenia o štátnej pomoci“. Usmernenia o štátnej pomoci sú dostupné na: http://www.eftasurv.int/fieldsofwork/fieldstateaid/usmernenia/.

(5) Odsek 92.

(6) V zmysle definície v „Štatistických regiónoch v krajinách EZVO v kandidátskych krajinách“, vydanie z roku 2001 Komisie Európskych spoločenstiev a Štatistického úradu Európskych spoločenstiev.

(7) Skutočný číselný údaj je 2,9 obyvateľa na štvorcový kilometer.

(8) Odsek 21.

(9) Počty obyvateľov sa zakladajú na odhadovaných údajoch o obyvateľstve k 1. októbru 2006.

(10) Hrubý ekvivalent podpory (GGE).

(11) Stanovený v prílohe I nariadenia Komisie (ES) č. 364/2004 z 25. februára 2004, ktorým sa mení a dopĺňa nariadenie (ES) č. 70/2001 (Ú. v. EÚ L 63, 28.2.2004, s. 22) zahrnutého do Dohody o EHP rozhodnutím Spoločného výboru EHP č. 131/2004 z 24.9.2004 prostredníctvom prílohy XV bodu 1f (Ú. v. EÚ L 64, 10.3.2005, s. 67 a Dodatok EHP č. 12, s. 42), alebo akékoľvek nasledujúce nariadenie.

(12) Číselné údaje o počte obyvateľov sa zakladajú na údajoch o počte obyvateľov k 1. aprílu 2006.

(13) Hrubý ekvivalent podpory (GGE).

(14) Stanovený v prílohe I nariadenia Komisie (ES) č. 364/2004 z 25. februára 2004, ktorým sa mení a dopĺňa nariadenie (ES) č. 70/2001 (Ú. v. EÚ L 63, 28.2.2004, s. 22) zahrnutého do Dohody o EHP rozhodnutím Spoločného výboru EHP č. 131/2004 z 24.9.2004 prostredníctvom prílohy XV bodu 1f (Ú. v. EÚ L 64, 10.3.2005, s. 67 a Dodatok EHP č. 12, s. 42), alebo akékoľvek nasledujúce nariadenie.

(15) Odsek 81.

(16) Odsek 85.

(17) Odsek 21.

(18) Odsek 37.

(19) Odsek 38.

(20) Odsek 21.

(21) Odsek 37.

(22) Odsek 37.

(23) Odsek 38.

(24) Odsek 89.

(25) Odsek 26 písm. c).

(26) Odseky 11 a 90 kapitoly 25.B usmernení o štátnej pomoci.

PRÍLOHA 1 MAPA REGIONÁLNEJ POMOCI NA ROK 2007

PRÍLOHA 2 ZOZNAM OBCÍ ZAHRNUTÝCH DO MAPY REGIONÁLNEJ POMOCI NA OBDOBIE OD 1. JANUÁRA 2007 DO 31. DECEMBRA 2007 Regióny NUTS IV Obce Západný región (Vesturland) Akraneskaupstaður Hvalfjarðarsveit Skorradalshreppur Borgarbyggð Grundarfjarðarbær Helgafellssveit Stykkishólmsbær Eyja- og Miklaholtshreppur Snæfellsbær Dalabyggð Región Westfjord (Vestfirðir) Bolungarvíkurkaupstaður Ísafjarðarbær Reykhólahreppur Tálknafjarðarhreppur Vesturbyggð Súðavíkurhreppur Árneshreppur Kaldrananeshreppur Bæjarhreppur Strandabyggð Severozápadný región (Norðurland-vestra) Sveitarfélagið Skagafjörður Húnaþing vestra Blönduóssbær Húnavatnshreppur Höfðahreppur Skagabyggð Akrahreppur Severovýchodný región (Norðurland-eystra) Akureyrarkaupstaður Norðurþing Fjallabyggð Dalvíkurbyggð Grímseyjarhreppur Arnarneshreppur Eyjafjarðarsveit Hörgárbyggð Svalbarðsstrandarhreppur Grýtubakkahreppur Skútustaðahreppur Aðaldælahreppur Tjörneshreppur Þingeyjarsveit Svalbarðshreppur Langanesbyggð Východný región (Austurland) Seyðisfjarðarkaupstaður Fjarðabyggð Vopnafjarðarhreppur Fljótsdalshreppur Borgarfjarðarhreppur Breiðdalshreppur Djúpavogshreppur Fljótsdalshérað Sveitarfélagið Hornafjörður Južný región (Suðurland) Vestmannaeyjabær Sveitarfélagið Árborg Mýrdalshreppur Skaftárhreppur Ásahreppur Rangárþing eystra Rangárþing ytra Hrunamannahreppur Hveragerðisbær Sveitarfélagið Ölfus Grímsnes- og Grafningshreppur Skeiða- og Gnúpverjahreppur Bláskógabyggð Flóahreppur

PRÍLOHA 3 MAPA REGIONÁLNEJ POMOCI NA OBDOBIE OD 1. JANUÁRA 2008 DO 31. DECEMBRA 2013